A BIZOTTSÁG HATÁROZATA
(2008. december 17.)
a madárinfluenzával kapcsolatos 2005/692/EK, a 2005/731/EK, a 2005/734/EK és a 2007/25/EK határozatok alkalmazási időszaka tekintetében történő módosításáról
(az értesítés a C(2008) 8333. számú dokumentummal történt)
(EGT-vonatkozású szöveg)
(2009/6/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes élő állatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (1) és különösen annak 10. cikke (4) bekezdésére,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (2) és különösen annak 18. cikke (7) bekezdésére,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (3) és különösen annak 22. cikke (6) bekezdésére,
tekintettel a kedvtelésből tartott állatok nem kereskedelmi célú mozgására vonatkozó állat-egészségügyi követelményekről és a 92/65/EGK tanácsi irányelv módosításáról szóló, 2003. május 26-i 998/2003/EK európai parlamenti és tanácsi rendeletre (4) és különösen annak 18. cikkére,
mivel:
(1)
A Délkelet-Ázsiában 2003. decemberben kezdődött, a nagy patogenitású H5N1 vírus által okozott madárinfluenza-járvány kitörését követően a Bizottság a betegséggel kapcsolatban számos védekezési intézkedést fogadott el.
(2)
Ezeket az intézkedéseket a bizonyos harmadik országokban előforduló madárinfluenzával kapcsolatos védekezési intézkedésekről szóló, 2005. október 6-i 2005/692/EK bizottsági határozat (5), a vadon élő madarak madárinfluenzájának felügyeletére vonatkozó kiegészítő követelményekről szóló, 2005. október 17-i 2005/731/EK bizottsági határozat (6), a H5N1 altípus alá tartozó A influenzavírus által okozott nagy patogenitású madárinfluenzának a vadon élő madarakról a baromfira és más, fogságban élő madarakra történő átvitele veszélyének csökkentésére irányuló biológiai biztonsági intézkedések meghatározásáról és a különös veszélyben lévő területeken korai észlelő rendszer biztosításáról szóló, 2005. október 19-i 2005/734/EK bizottsági határozat (7), és a nagy patogenitású madárinfluenzával kapcsolatos egyes védekezési intézkedésekről és a tulajdonosaik kíséretében lévő, kedvtelésből tartott madarak Közösségbe való behozataláról szóló, 2006. december 22-i 2007/25/EK bizottsági határozat (8) állapítja meg.
(3)
Ezeket a határozatokat 2008. december 31-ig kell alkalmazni.
(4)
A H5N1 altípusba tartozó magas patogenitású madárinfluenza kitörései a baromfi és a vadon élő madarak között a harmadik országokban továbbra is előfordulnak. Emellett világszerte továbbra is előfordulnak a fertőzött madarakkal való szoros kapcsolat okozta emberi megbetegedések, sőt halálesetek is. Ezért továbbra is fennáll annak veszélye, hogy a betegség harmadik országokból átterjed a tagállamokra.
(5)
Ezért az élőbaromfi, baromfitermékek és a kedvtelésből tartott madarak behozatala okozta közvetlen kockázat korlátozásán kívül helyénvaló a biológiai biztonsági intézkedések fenntartása a H5N1 altípus alá tartozó A influenzavírus által okozott nagy patogenitású madárinfluenzának (a továbbiakban: „madárinfluenza”) vadon élő madarakról a baromfira és más fogságban élő madarakra történő átvitele veszélyének csökkentése érdekében, valamint a korai észlelő rendszerek fenntartása a madárinfluenza bevitelét illetően a különösen veszélyeztetett területeken.
(6)
Az említett határozatok alkalmazási időszakát ezért 2009. december 31-ig meg kell hosszabbítani
(7)
Ezenfelül az egyes madarak Közösségbe történő behozatalára vonatkozó állat-egészségügyi feltételek és a karantén alá helyezésükkel kapcsolatos feltételek megállapításáról szóló, 2007. március 23-i 318/2007/EK bizottsági rendelet (9) hatályon kívül helyezi a 2000/666/EK határozatot (10), és megváltoztatja a bizonyos madárfajok közösségi behozatalára irányadó karanténfeltételeket.
(8)
A 2007/25/EK határozatnak a 2000/666/EK határozatban megállapított követelményekre vonatkozó jelenlegi hivatkozásai helyébe ezért a 318/2007/EK rendeletben megállapított követelményekre való hivatkozás lép.
(9)
A 2005/692/EK, a 2005/731/EK, a 2005/734/EK határozatot, valamint a 2007/25/EK határozatot ezért ennek megfelelően módosítani kell.
(10)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2005/692/EK határozat 7. cikkében a „2008. december 31-ig” szöveg helyébe a „2009. december 31-ig” szöveg lép.
2. cikk
A 2005/731/EK határozat 4. cikkében a „2008. december 31-ig” szöveg helyébe a „2009. december 31-ig” szöveg lép.
3. cikk
A 2005/734/EK határozat 4. cikkében a „2008. december 31-ig” szöveg helyébe a „2009. december 31-ig” szöveg lép.
4. cikk
A 2007/25/EK határozat a következőképpen módosul:
1.
Az 1. cikk (1) bekezdésében a b) pont ii. alpontjának helyébe a következő lép:
„ii
alkalmazták velük szemben a behozatalt követő 30 napos karanténintézkedéseket a rendeltetési hely szerinti tagállamban a 2007/318/EK bizottsági rendelet (11) 6. cikkének (1) bekezdésével összhangban engedélyezett helyen, vagy
2.
A 6. cikkben a „2008. december 31-ig” szöveg helyébe a „2009. december 31-ig” szöveg lép.
3.
A II. melléklet helyébe e határozat melléklete lép.
5. cikk
A tagállamok az e határozatnak való megfelelés érdekében haladéktalanul meghozzák a szükséges intézkedéseket, és kihirdetik azokat. Erről haladéktalanul tájékoztatják a Bizottságot.
6. cikk
Ennek a határozatnak a tagállamok a címzettjei.
Kelt Brüsszelben, 2008. december 17-én.